***Szent István Király***



***Római Katolikus Általános Iskola***

 ***8400 Ajka, Dobó Katica utca 16.***

**Pedagógiai, szakmai munka értékelése**

**2015/16. tanév**

**A pedagógiai, szakmai munka értékelése**

**2015-2016.**

**Az intézmény küldetése**

Pedagógusok vagyunk. A szó eredeti értelmében olyan „szolgák”, akik a tanítóhoz kísérik a gyermeket. Ebben a jelentésben rábukkanhatunk hivatásunk lényegére is. Kézen fogjuk tanítványainkat, megóvjuk minden veszélytől őket az Út során, és elvezetjük őket a Tanítóhoz, Krisztushoz. Nem mi vagyunk a tanítók, nem mi tudjuk az igazi tudást, mi csak vezethetünk az általunk már felismert igazság felé, mindig szem előtt tartva, hogy mi csak ültetünk, gyomlálunk, de a növekedést Isten adja.

Katolikus iskoláink nevelésének alapja és középpontja maga Krisztus. A keresztény nevelésnek abban kell segítenie a fiatalokat, megismerjék önmagukat és az őket körülvevő világot.

Felülemelkedjenek a középszerűségen, ne fáradjanak bele a folytonos önképzésbe és önnevelésbe, és egyre jobban elkötelezzék magukat az Egyházon belül Isten és az emberek szolgálatára.

„A katolikus iskolában az oktatásnak és a nevelésnek meg kell felelnie a katolikus tanítás elveinek; az oktatóknak pedig ki kell tűnniük helyes tanításukkal és becsületes életükkel.” (CIC 803.)

Pedagógiai tevékenységünk a fent idézett elvárásnak megfelelően tehát:

keresztény értékrendre épít, biztosítja a keresztény gondolkodás jelenlétét,

a nevelő jelleg dominál,

a nemzeti értékeket szolgálja,

fontos szerepet szán az egyházi és nemzeti hagyományoknak.

**Személyi feltételek**

A tanulólétszám az elmúlt tanév végén 13 tanulócsoportban 301 fő volt, melyből 1 magántanuló. A tavalyi tanévhez képest a tanuló létszám 7,1 %-os növekedést mutat, mely a kiemelkedő oktató-nevelő munkának köszönhető. 26 fő pedagógus mellett 5 fő óraadó is dolgozott iskolánkban. A szakos ellátottság 100 %-os volt, valamennyi tantárgyat a törvényi előírásoknak megfelelő végzettségű pedagógus látta el.

**Tanórán kívüli foglalkozások**

Iskolánkban nyolc napközis csoport működött az alsó tagozatban, 182 fővel. Felső tagozatban két tanulószobai csoport segítette diákjainkat a tanórákra való felkészülésben, 53 fő tanulóval.

Tanulóink az alábbi szakkörök közül választhattak: német, angol, tömegsport, informatika, kézműves, egészségügyi, matematika, furulya, énekkar, média-rádió, ministráns. Ezen kívül a Magyarpolányi Művészeti Iskola néptánc és rajz tagozata is tartott foglalkozásokat intézményünkben.

A szabadidő hasznos eltöltését szolgálták az iskolában szervezett show tánc, művészi torna, DSK foglalkozások. Középiskolai előkészítő foglalkozásokat tartunk matematika és magyar tantárgyakból.

A gyengébb képességű tanulóinknak felzárkóztató foglalkozásokat, korrepetálásokat szerveztünk.

**Versenyeredmények**

A tavalyi évben tanulóink szép számmal vettek részt különböző tanulmányi, sport és egyéb versenyeken. Rendszeres résztvevői voltunk a város által szervezett anyanyelvi, rajz, helytörténeti, szépkiejtési, nyelvi, egészségügyi, matematikai, sport megmérettetéseken. Ezekről a versenyekről általában dobogós helyezéseket hoztak el tanulóink.

Megyei szinten is szép eredményeket értek el diákjaink, többek között meseíró pályázaton, műveltségi vetélkedőn, nyelvi, matematika versenyeken. A Kaán Károly Természetismereti Versenyen egy 6. osztályos tanulónk megyei első helyezést ért el. A Hermann Ottó Biológia Versenyen 7. osztályos tanulónk megyei 5. hegyezést ért el. A Hevesy Kémia Versenyen megyei 4. helyezést ért el egy 7. osztályos tanulónk.

Országos versenyeken is szerepeltek tanulóink, szép eredményekkel. Aerobik diákolimpián kettő tanulónk nyert diákolimpiai bajnoki aranyérmet.

**Hagyományaink**

tanévkezdő Veni Sancte mise,

havi diákmisék,

Szent Gellért nap,

zenei világnap megünneplése,

megemlékezés az állami ünnepekről (aradi vértanúk, október 23., március 15.)

megemlékezés Szent Márton püspökről,

Mikulás staféta,

részvétel a városi adventi gyertyagyújtó ünnepségen,

adventi időszakban hétfői gyertyagyújtás az iskolában,

karácsonyi lelki nap,

karácsonyi műsor a templomban,

keresztút a tósokberéndi Szent István király templomban,

húsvéti lelki nap,

bérmálás,

részvétel a Gizella-napi főegyházmegyei zarándoklaton,

elsőáldozás,

játszóház,

nyílt nap,

túranapok,

papírgyűjtés ősszel és tavasszal,

farsang,

adventi és húsvéti vásár,

kapcsolat a szlovákiai testvériskolával,

iskolai gála,

tanévzáró Te Deum.

**Záró gondolatok**

Nagy örömünkre elkezdődhetett a főépület bővítése. A bővítést indokolttá tette az évek óta tapasztalható tanulói létszámnövekedés. Reményeink szerint 2016 augusztusában átadásra kerül.

Ez úton köszönjük a Szent István Király Római Katolikus Általános Iskola valamennyi dolgozója és tanulója nevében a fenntartó intézményünknek nyújtott anyagi és erkölcsi támogatását. A város egyetlen egyházi fenntartású általános iskolája egyre népszerűbb és keresettebb a szülők körében. Mindez köszönhető a keresztény értékeket közvetítő, az oktatás mellett a nevelésre is nagy hangsúlyt fektető pedagógiánknak, valamint a tanulói szükségleteket figyelembe vevő fenntartói fejlesztéseknek.